Andijonda maymunchechakka chalinish holati qayd etilgani haqida xabar tarqaldi

Andijon viloyati Asaka tumanida fuqarolarning biri maymunchechakka chalingani haqida xabarlar tarqaldi. Sanitariya-epidemiologiya xizmati holat yuzasidan ma'lumot berdi.
Ma'lum bo'lishicha, Kujgan mahallasida yashovchi 1973 yilda tug'ilgan Yu.x. 12 iyun kuni RShTYoIM Andijon filiali Toksikologiya bo'limiga badaniga toshmalar toshish, tana harorati ko'tarilishi, bezovtalik, nafas bo'g'ilishi, o'ta holsizlik shikoyati bilan yotqizilgan.
Anamnezida bemor yuqori nafas yo'llari yallig'lanishi va bo'yin limfa tugunlari kattalashishi tashxisi bilan 3 kun uyida kelini tomonidan davolangan. Bu davrda bemor turli dori vositalarini qabul qilgan. 2 kun davomida badanida asta-sekin toshmalar paydo bo'lib, og'iz ichiga ham toshmalar toshgan. Asaka tumani tibbiyot birlashmasi yuqumli kasalliklar bo'limida bir kun davomida davolanib, ijobiy o'zgarish sezilarli darajada bo'lmagach, Respublika shoshilinch tibbiy yordam ilmiy markazi Andijon filialiga yuborilgan. Ko'rsatilgan muolajalar natijasida umumiy holatida yaxshilanish kuzatilib, oddiy palatada davolanish davom ettirilmoqda. Bemorga dori moddalarga allergik reaktsiya (Sindrom Layella) tashxisi qo'yilgan.
Tarmoqlarda tarqalayotgan xabarlar esa yolg'on hisoblanadi.
Avvalroq O'zbekiston bilan chegaradosh davlat Afg'onistonda maymunchechak kasalligi qayd etilgani aytilib, so'ng xabar rad etilgandi. Shuningdek, Nurmat Otabekov 3 iyun holatiga ko'ra O'zbekistonda maymunchechakka chalinish holati qayd etilmaganini bildirgan.